Martin Lidegaard (RV), 2005-03-31:
Jeg vil gerne starte med at sige, at den konservative ordførers sidste indlæg har gjort mig lidt gladere.
Det vil jeg gerne starte med at takke for, for jeg skal ikke lægge skjul på, at da vi startede den her debat, og da jeg begyndte min læsning af det lovforslag, vi diskuterer i dag, blev jeg sammen med den radikale folketingsgruppe ikke meget opløftet, fordi vi simpelt hen havde utrolig svært ved at finde hoved og hale i, hvad man vil med det her forslag.
Som sagt går det jo lodret imod Strukturkommissionens anbefalinger.
Hele det fænomen at planlægge noget handler netop om at løfte blikket lidt op, lidt højere, og tage et overordnet syn på tingene.
Det er det, der ligger i begrebet regional planlægning, og derfor synes jeg simpelt hen, at der er en selvmodsigelse i at fremsætte et planlovforslag, som ikke er regionalt, og jeg forstår ikke begrundelsen og kan ikke se den hverken fagligt eller sagligt.
Det lyser også ud af det her forslag, at man har problemer med at lave en planlovgivning, der ikke har det regionale perspektiv, fordi det ingen mening giver.
Derfor har man så opfundet dette nye spændende begreb regionale udviklingsplaner, og det er næsten tragikomisk, for deri lægger man hele den terminologi, som de bruger i Strukturkommissionen, og som hele oppositionen bruger, og man lapper på det manglende overblik og oversyn på det kommunale niveau og lægger det nu her.
Så tilbage til, hvorfor jeg blev glad for hr. Christian Wedell-Neergaards melding.
Det er, fordi hr. Neergaard medgav det, og han sagde også, at hvis der ikke er en sammenhæng imellem de regionale udviklingsplaner og det, kommunerne laver, så kommer det ikke til at fungere.
Næh, de kommunale udviklingsplaner skulle understøtte de regionale udviklingsplaner.
Det er jeg enig med hr. Christian Wedell-Neergaard i.
Det er der hermed givet tilsagn om fra radikal side, for vi vil meget gerne ind at diskutere konkret med hr. Neergaards parti og med miljøministeren og med Venstre, om ikke det giver mening – Dansk Folkeparti var heller ikke afvisende, det glædede mig – at gå ind i de regionale udviklingsplaner og give dem lidt flere tænder, måske især på de områder, hvor det skriger mest til himlen ikke at have det regionale perspektiv.
For vores vedkommende har vi meget fokus på det med naturbeskyttelsen og på det med det åbne land, som netop går på tværs af kommunegrænser næsten hele tiden.
Hvis vi kunne gå ind der og sige, at der vil vi altså sikre sammenhængen, så synes jeg, at vi er kommet et langt stykke vej.
Et andet område, som jeg gerne vil diskutere – det har vi ikke været så meget inde på under den her lovgivning – er økonomien i det.
Måske kan vi oven i købet give de regionale planer flere tænder.
Men der er noget andet, der skal til, nemlig at regionerne får en eller anden form for handlekraft, en eller anden form for mulighed for at kunne prioritere forskellige delelementer i den regionale udviklingsplan.
Derfor er det ikke ligegyldigt, hvordan økonomien bliver skruet sammen.
Jeg ved ikke, om ministeren vil have mulighed for senere at fortælle os lidt om, hvorvidt det er sådan, at regionen får et samlet beløb til at lave regionale udviklingsplaner for, som man så kan prioritere, som man vil.
Eller bliver midlerne øremærkede på delområder?
Får regionen en egentlig økonomisk prioriteringsmulighed og handlekraft på det her område?
Det vil vi også lægge stor vægt på her, for ellers bliver det lidt et slag i luften, at man kan sidde og tegne en vision, men man har ingen som helst virkemidler til at realisere den.
Det er nogle af ting, som vi vil kigge meget på.
Men som jeg startede med at sige: Vi synes lidt, at dette planlovforslag er naturstridigt, for det at planlægge er noget, der vedrører mere end en hundrededel af det danske land.
Det er næsten umuligt ikke som minimum at anlægge et regionalt perspektiv.
Det lyser også ud af lovforslaget selv og de her nye regionale udviklingsplaner.
Som det ligger nu, kan Det Radikale Venstre ikke støtte forslaget, men vi vil opmuntret gå ind i forhandlinger i forsøg på at styrke den regionale planlægning og sikre sammenhængen mellem de kommunale udviklingsplaner og de regionale udviklingsplaner.